정조 10년
掌令朴長卨疏曰。伏以。歲籥載新。陽德方亨。王政屬履端之會。休運啓泰來之機。上辛祈穀。將擧壇享之禮。元朝頒綸。誕示重農之意。環東土大小臣民。孰不鼓舞於維新之化也哉。惟我殿下。握三元之軌躅。運六氣之經綸。求治制政。懋合天心。化民育物。恪承天休。粵自臨御以後。式至于今。寅恭對越。靡或少間。是宜天心悅豫于上。天休孚應於下。而近年以來。祥少災多。乃者薄蝕之異。輒出於月正元日。噫。以曆家推步之法言之。則日之蝕。每在於月之朔者。以其日月之行。有此疾徐之或差。致有相會而相薄。爲其災也。尙云孔酷。矧玆適會於三元之朝乎。臣職忝掌憲。奔走捄食。退伏見聖敎下者。責躬之旨。丁寧懇惻。至有今日減饍之擧。其所以恐懼修省之意。有足以孚格天心。反災爲祥也。嗚呼。新年是丙午。元日亦丙午。則干支旣屬文明之序。而又孚剛健之德也。此日而食。復圓於是午之正。則邪沴之氣。終不能勝其文明剛健之德。而回災爲祥之幾。從可占矣。然則天之所以示警於是年之是日。更新於是日之是時者。必有以導殿下於文明剛健之域。使之闡鴻化而啓庬運也。寧不休哉。臣以管窺之見。敢控螢爝之言。謹條上弭災之策。惟聖明。不以人微而廢其言。噫。天下之事。千頭萬緖。人主必欲一一就其事理會。則雖竭精費神。無益於制治致祥之道矣。必以大綱領急先務。洗心從事。着實用力然後。可以出治道而弭天災矣。所謂大綱領者有二。曰勤聖學以立治本。委賢相以責治效。所謂急先務者有六。曰法祖宗以定治規。貽燕謨以固邦本。嚴懲討以靖世變。久任官以考庶績。敦學校以正士習。用人才以廣賢路。凡此八條。雖是陳腐之談。苟求其要。亦是補於今日捄災之萬一也。何謂其勤聖學也。臣嘗聞朱子之言曰。不世之大功易立。而至微之本心難保。蓋天理人欲。不容竝言。善惡之動。其幾甚微。苟無克治之學。誠正之工。開發其文明之德。確守乎剛健之志。則非僻之念。生於心而害於政。其流之弊。至於召天災也。故箕疇所以著歲月日四五紀於五皇極之上。總之以休徵咎徵之各以類應之者。其意深哉。一篇之中。雖不言學之一字。會極歸極之工。莫非勤聖學之方也。夫宮庭屋漏之地。燕閑獨處之時。收斂精神。凝聚德性。虛明整齊。對越上帝。此亦學也。廣廈細氊之上。引接臣隣之際。討論治道。延訪人材。詢咨民瘼。進退賢愚。此亦學也。一日之間。萬機之來。酬酢不失其宜。部決皆當其理者。此亦學也。殿下卽位以來。慨然有志於此學。復奎閣之古制。選瀛館之學士。又抄啓年少文學之士。穆穆布列。濟濟相讓。頻御法殿。從容晉接。陳說訏謨。商確古今。六經諸子之微辭奧旨。間或垂質於諸臣。例皆超出人意之表。聖學之高明。固已卓冠百王。而臣竊覵近日經筵之視。一月之內。不過一數日而止。亦或廢却而不行。雖於侍講之間。隨例進講三四板文字。而下之敷陳。上之酬答。不過儀文而已。至於課試。亦不過駢儷聲韻之文。而從尙浮華。無眞知實踐之工。臣恐殿下典學之心。不能剛健於終始而然也。伏願殿下。要以之專一悠久。不至於二三間斷。文明其德。如日之初出。剛健其志。如日之正中。導迎陽長之氣。以立維新之治焉。何謂其委賢相也。帝堯勅天之歌曰。股肱嘉哉。元首起哉。庶事熙哉。是以君雖聖。不可以獨治。必待宰相之得人然後。始能相須而有成。然則國之有三公。猶天之有三光。而宰相之職。理陰陽而順四時。代天工而總百揆。則其任也。亶出於共貞之義也。今也鼎席之不備。已過一年。金甌之卜。尙且靳持。臣竊伏惟念側席之聖念。必有揆度于宵旰。而方今朝象潰裂。世變層生。亂逆無嚴討之期。人心無鎭安之策。民憂國計。溢目艱虞。比如中流遇風波無維楫。而矧玆新正之天變安知不由於下無理陰陽之人而然也哉。伏願殿下。思君相相須之義。念今日叢脞之弊。亟擧枚卜之禮。爰備台鉉之位。誠而用之。委而任之。依天章閣故事。數引內殿。詢以當世之事。間賜筆札。俾陳其所欲爲者而施行之。又使日坐政事堂。六卿以下。各以公事。來聽指揮。人才之邪正。吏治之得失。民生之休戚。軍政之修攘。財力之耗饒。莫不責之成。而要其效。則紀綱成於上。號令出於一。治道著於下。而休祥應於上矣。此乃爲治之大綱。而其曰。法祖宗以定治規者何也。宋臣范祖禹。嘗進講于哲宗也。有曰畏天愛民。稽法祖宗。必以仁宗故事爲實。噫。畏天愛民。最是人君之第一治規。則惟我列聖朝良法美制。孰非殿下之可法可師者。而殿下之薰染於耳目。親炙於起居者。惟是先大王五紀之功化也。是以殿下之制治做政。益篤繼志之念。提綱挈維。冞勤述事之功。憲章弛張之道。而刑賞則期於公平。紹武懷保之政。而困窮則推其字惠。政平訟理。民和氣和。足可以日臻天休。而反致今日之災者。殿下今日之政。安於小成。狃於因循。剛健之德。有所未盡而然也。於休盛哉。先大王畏天愛民之道。惟在於一極字。敷錫之間。文明其化。克配上帝。剛健其德。以紹天功。以爲垂裕哉殿下。佑啓我殿下。伏願殿下。近法先大王建極之政。致朝紳之寅協。而無使服心受痛。囿萬姓於協和。而必使天心悅豫。則其於弭天災而定治規。豈不休哉。其曰。貽燕謨以固邦本者。何也。臣竊嘗以御製貽燕錄所載者觀之。猗我殿下。爲春宮邸下。深謀遠慮。非但目前之身敎而已。孰不爲殿下莊誦欽歎。爲邸下顒祝祈忭也哉。於乎我邸下冊禮之年。卽先大王御極之年也。開筵之歲月日。亦肅廟朝開筵之歲月日也。興感於誕彌之令節。繼開乎始講之胄筵。殿下貽燕之謨。亦盡體先之道。而列聖朝艱大之業。有是投焉。億兆民愛戴之願。莫之禦焉。此實宗社無疆之休。臣民艱遇之慶也。顧今龍姿岐嶷。若干之尺漸長。睿智聰明。蒙養之方政急。殿下身敎之方。固不待宮僚之左右敎誘。而古人有言曰。左右正則國本正。國本正則太平之基業著矣。然則山林之旌招。講官之設置者。其責不亦重。而其選豈其輕哉。固當勤其禮而招之也。亦宜揀其賢而授之也。噫。彼金斗默。以劇逆夏恭之至親。尙在抄選之列。未施削逸之典。凡有血氣之倫。莫不明張沫飮。羞與共戴。則以彼名以山林之士者。孰肯于于然與之同列也哉。噫。彼待以興之士。以此願從遊之心。幸値開筵之日。必多延頸之嘉。而虛縻輔導之職。終負橫經之願。此豈非盛際之欠典。群情之缺望也哉。伏願殿下。更加留神。亟允斗默削逸之請。俾淸講筵之列。今當歲首鼎新之會。亟下十行招來之諭。使之昵侍左右。頻開春筵。薰蒸透澈。俾德性漸開。優游涵泳。使智慮漸開。他日聖功之美。發軔于玆。而周家重光之盛。不獨專美於古矣。伏願殿下。以貽燕之道。迓續天休焉。其曰嚴懲討以靖世變者。何也。噫嘻。從古亂逆。何代無之。而豈有如丙丁以來諸逆之千妖萬怪。群賊之至凶且憯。接足而起。換頭而生者乎。殿下每於治逆之際。非不用嚴討之政。而惟以鎭安二字。輒施寬典。以致凶邪之徒。孽芽其間。亂逆之比歲層出者。非肘腋肺腑。則乃故家世族也。凶如鄭妻而宥還郊坰。凶如龜柱而移置善地。榮德之罪固難赦。而尙未施孥籍之典。其他負犯之窮凶極惡。一未施當戮之典。甚至於亘古今所未有之劇逆大憝。終未究覈。徑施肆市之律。而尙靳适雲之舊例。致使恭賊。復出於一室之內。而應施之律。亦且未施。而又有賊傔妻擊錚逞怨之擧。凡係此賊之親屬徒黨。雖九族而夷其種。百口而梟其首。永絶禍根之潛滋。少洩輿憤之萬一。而上下忨愒。苟度時月。已經三載。而況於昨夏令甲以後。擧一世含口結舌。諉以犯禁之科。莫效臣死之義。至若闖呈凶疏。指意叵測。置之勿問之地。國是靡定。人心滋惑。昨春之瑮福洋衡采諸賊。又是仁京之急變。而傳襲夏賊之凶肚。而治獄太寬。乍治旋止。竝與徒黨應施之律。而竟作紙上之空言。又若煥九。自是德姪億弟。而一串於貞采之逆節。與謀於榮德之凶計。則榮德旣斃之後。究覈一路。只在於煥九一身。而拘囚捕廳。終不一問。今乃夬依臺啓。仍命島配。至使有司之擧行。置之勿施之科。李魯春亦一得孚之蒿矢。而傳襲劇賊之口氣者也。嚴訊情節。究覈指使者。此固王法之所當爲也。而始繫南間。旣稽設鞫之擧。旋令保授閱歷一朞。終又安置於絶島。揆以國法。寧不寒心。就以目今推鞫論之。臣旣未參於訊庭。雖未知端緖之何居。而其煽亂搆禍之凶。又安知非接跡於前後逆也哉。遂致陰厲之氣。上于天和。有此今日災也。頃於龜賊之移置也。冬雷之變。適當其時。而皇天示警。捷於影響。今於九春之酌處。又有此元日薄蝕之變。前後之災。若合符節。古人所謂災不虛生者。儘非虛語矣。唯願更加三思。臺啓中諸賊之當斷者。亟施應行之典。還寢煥九魯春島配安置之命。一竝設鞫嚴治。以答今日之天譴焉。何謂其久任官以考庶績也。今之任官。異古之任官。各司文蔭武之臣。初無奉職之心。但以便文自營。待窠超陞。以爲自得之計。至於卿宰之授官也。亦皆抽東補西。朝拜夕遷。雖以周召伊傅之賢且才。若今日授司徒。明日授司冠。則必不能明練事務。成就實績。況下此數等。而非賢且才者乎。又若銓曹之官。尤是逆旅之過客。朝除銓職。夕拜承宣。一有不時開政。則未審人器之相當。只憑資給之高下。執事始議。率皆苟充。如此而安得望庶官之各得其職。庶事之各就其緖乎。臺諫之數遞。亦爲難捄之痼弊也。夫士之通籍淸朝。廁名臺閣者。非徒爲榮其身。將有以持裁風采。淬勵言論。上可以輔導吾君。下可以憚壓一世者。乃所謂臺閣之臣。而今也則士趨不正。躁竸成俗。及其通顯之後。反作厭避之科。上以衮闕。下以官師。擔却分外。或有無故而違牌。或有不病而呈告。遞命纔下。除旨旋降。避事之跡。益露而不知爲嫌。圖免之計。益巧而罔知爲恥。徒使聖上。獨勞於上。而不得聞一人之蹇諤。間或有事在目前。略加推警之言。則遂成嫌隙。鬧端紛起。若有指陳時弊。欲效一得之見者。擧皆嗤點。謂以不緊。朝著之不靖。言路之不廣。莫不職此之由。寧不寒心哉。伏願殿下。溯前古設官之意。思今日捄弊之道。天官臺閣之職。尤宜愼簡而專任。以重銓衡之權。以開來諫之路。外而方伯守令之有其職者。亦宜嚴其箇滿。公其殿最。不循其文。必核其實。則代天理物。治道盻蠁。感應之速。天休日臻矣。何謂其敦學核以正士習也。夫賢館之養士。將以敎之有素。需用於國者也。挽近以來。人心不古。士風漸漓。出入於其間者。奔走蹺蹊。互相爭竸。試以今番陞試觀之。爲其師長者。稍加嚴飭。禁其紛亂。則其爲士者。反懷怨詈之心。至作駭悖之擧。其流之弊。馴致於仕路之躁進。位著之波蕩。以如此之士。他日立身爲公爲卿也。未知國家將何恃而爲治乎。原其本而言之。則主試之臣。亦難免其責。若能一心公正。專事勸課。只以才藝之精粗。第其高下。不以私意之偏係。別其取捨。則可以憚服人心。激勵士風。而自好守靜者。終歸遺珠。鑽穴媒進者。皆得濫竽。徒長爭競之心。以開痼弊之路。是豈可專責於士習之不靖耶。內而陞庠旣如此。故外而都試復若此。京外士習。莫可收拾。識者之寒心。亦已久矣。法久則弊必至之勢。而更張之道。政在今日。伏願殿下。愼簡文學之有藻鑑者。畀以師儒之任。鎭定浮薄。陶成敦朴。若不能振刷董飭。丕變士習。一或有如前之弊。則犯與不禁。斷以同罪。殿下亦於淸燕之暇。使師儒之臣。率賢館之儒生。引入法殿。不但專事講製而已。使之講論義理。以考所詣之精。旁及治道。以察經論之奧。果是賢且才也。則授之官而責其能。士習漸變。人各知方。國有得賢之盛。而士有藹吉之譽矣。惟殿下念哉。何謂其用人才以廣賢路也。噫。古之用人。其路甚廣。今之用人。其路太狹。以堂堂千乘之國。素稱賢材之府庫也。列聖朝培養之風。猶有存者。而分門割戶。彼此殊塗。較地量閥。高下異級。又有中表庶孽之名。限以海西關北之地。雖有懷奇抱異之才。苟是跡踦而族寒。則終必枳於地卼於時。不得展布其才。需用於世。而所取者。只是京華暄赫之族。是豈淸朝得賢共理之道。而亦足以感傷和氣。召致災沴之一端也。惟我殿下。深軫此弊。每當都政。屢飭疏滯。博詢廟堂。許以通擬。甚盛德也。伏願殿下。毋替今日之心。克盡導和之方。惟其才賢。則不問家閥之如何。不次用之。以廣來賢之路也。惟玆八條之說。雖不足有槪於淵衷。而其在端本出治。轉災爲祥之道。亦無過於此。而其要則不外於文明剛健而已。惟殿下懋哉懋哉。省疏具悉。所陳諸條。言皆切實。予庸嘉之。爾其勿辭察職